**Priebeh spovede**

*Vojdeš do spovednice a pozdravíš sa:*

**Pochválený buď Ježiš Kristus.** *(Kňaz odpovie:* Naveky. Amen*.)*

*Kľakneš si a prežehnáš sa:*
**V mene Otca i Syna i Ducha Svätého. Amen.**

*Kňaz ti povie:*

Pán nech je v tvojom srdci, aby si skrúšene vyznal svoje hriechy.

*Pokračuješ formulkou spovede:*

**S ľútosťou vyznávam svoje hriechy, ktoré som spáchal od malička… (**pri ďalších sv. spovediach povieš **od poslednej sv. spovede, ktorá bola…**)

*Nasleduje vyznanie hriechov, tu treba vyznať hriechy, ktoré môžeš mať napísané aj na papieriku.*

*Po vyznaní hriechov pridáš vetu:*

**Na viac hriechov sa už nepamätám.**

*Kňaz ti dá poučenie, ako sa máš zlých skutkov chrániť a uloží ti skutok pokánia.*

*Nakoniec ťa vyzve, aby si ol’utoval hriechy. Vtedy úprimne povedz modlitbu ľútosti:*

**Nebeský Otče, veľmi mi je ľúto, že som ťa hriechmi urazil.**

**Milujem ťa a sľubujem, že sa polepším.**

**Otče, odpusť mi pre krv Kristovu.**

*Keď kňaz uvidí, že naozaj úprimne ľutuješ, dá ti rozhrešenie:*

**... a ja ťa rozhrešujem od tvojich hriechov v mene Otca i Syna i Ducha Svätého.**

*Rukou nad tebou urobí kríž, vtedy sa prežehnaj a odpovedz mu:*

**Amen.**

*Kňaz ti potom povie:* Ďakuj Pánovi, lebo je dobrý.

*Odpovieš:*

**Lebo jeho milosrdenstvo trvá naveky!**

*Kňaz ťa prepustí slovami:* Pán Ježiš ti odpustil hriechy, chod’ v pokoji.

*Odpovieš:*

**Pán Boh zaplať. S Pánom Bohom.**

*a odídeš.*

*Teraz si v kostole nájdi miesto, kde sa poďakuješ Pánu Ježišovi za to, že ti odpustil hriechy prostredníctvom kňaza. Kľakni si a pomodli sa modlitbu po spovedi z modlitebníka a tiež sa pomodlíš to, čo ti kňaz dal ako pokánie.*

**Spytovanie svedomia**

Modlil som sa ráno i večer, pred jedlom a po jedle?

Bol som pri modlitbe roztržitý?

Vyrušoval som pri nej iných?

Modlieval som sa za rodičov, súrodencov, za iných?

Hanbil som sa za vieru?

Vyslovoval som Božie meno alebo mená svätých zbytočne, v prekvapení alebo aj v zlosti?

Vynechal som sv. omšu v nedeľu alebo v prikázaný sviatok? Koľkokrát?

Vyrušoval som pri svätej omši?

Bol som poslušný voči rodičom, učiteľom, kňazovi?

Robím im radosť a pomáham im ochotne?

Bol som neposlušný, hneval som ich, bol som drzý?

Bol som úctivý a pozorný voči starým ľuďom?

Hádal som sa alebo bil so súrodencami, kamarátmi?

Nadával som im a posmieval sa alebo si robil žarty? Pohŕdal som inými?

Navádzal som iných na zlé?

Rozprával som vulgárne slová, používal som nadávky?

Bol som maškrtný? Chodil som neskoro spať?

Dodržiaval som bezpečnostné predpisy?

Pozeral som na neslušné obrázky, videá, filmy?

Bol som neporiadny?

Poškodil som cudzí alebo verejný majetok, nekradol som?

Nahradil som škodu, krádež alebo som všetko vrátil?

Bol som lakomý?

Míňal som peniaze na zbytočnosti?

Plnil som si dobre povinnosti (v škole, doma)?

Bol som lenivý, neporiadny, nespoľahlivý?

Klamal som?

Rozprával som o chybách iných?

Vymýšľal som chyby na iných?

Vyzradil som zverené tajomstvo?

Dodržal som, čo som sľúbil?

Bol som svedomitý v učení?

Pripravoval som sa dostatočne na vyučovanie?

Odpisoval som domáce úlohy?

Bol som lenivý, neporiadny, nespoľahlivý?

Musia ma rodičia nútiť ráno vstávať do školy?

Správal som sa slušne?

Ovládal som sa?

Bol som: trucovitý a hnevlivý, márnomyseľný a maškrtný, ľahko urážlivý a náladový, lenivý alebo bojazlivý?